Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: a 2211/1998. (IX. 30.) Korm. határozat.] Ezért is fontos
Paragraph Index: 1329

12. Az Európai Megállapodás 67. cikke alapján Magyarországot egyoldalú és teljes körű jogközelítési kötelezettség terheli, amelynek eredményeképpen a lehetséges mértékig összeegyeztethetővé kell tennie jogszabályait a Közösség jogszabályaival. A kötelezettség egyoldalú, mert a két jogrendszer fokozatos összeegyeztetése kizárólag a magyar jognak a közösségihez való igazításával valósul meg. Egyoldalú a jogközelítési kötelezettség azért is, mert az Európai Megállapodás nem hozott létre olyan intézményi és eljárási rendet, amelyben Magyarország közreműködhetne azoknak a közösségi jogszabályoknak az előkészítésében és elfogadásában, amelyekhez saját jogszabályait hozzá kell igazítania. Teljes körű továbbá, mivel a magyar jogrendszer egészére vonatkozik: kiterjed az országnak az Európai Megállapodás aláírása, illetve hatálybalépése idején hatályos és az azt követően alkotott valamennyi jogszabályára. Ezen nem változtat az hogy a 68. cikk példálódzva felsorolja a jogszabályok közelítésének főbb területeit. A jogközelítési kötelezettség — bizonyos megszorításokkal — teljes körűnek tekinthető a közösségi jogszabályok szempontjából is. Az Európai Megállapodás preambulumára figyelemmel a 67. cikk alkalmazásában „Közösségen” valamennyi közösséget érteni kell: az Európai Közösséget, az Európai Atomenergia Közösséget, valamint az Európai Szén- és Acélközösséget egyaránt. A 67. cikk tehát mindhárom közösség jogszabályaira vonatkozik. A jogszabályok közelítése kiterjed az Európai Megállapodás aláírását, illetve hatálybalépését követően elfogadott közösségi jogszabályokra is. A megállapodásban a felek — a szabályozási területeknek a 68. cikkben adott példálódzó, azaz nem kimerítő jellegű felsorolásán kívül — nem határozták meg azokat a közösségi jogszabályokat, amelyekre a 67. cikk vonatkozik, sem pedig olyan külön egyeztetési eljárást nem vezettek be, amelyben a megállapodás alkalmazása során e közösségi jogszabályok felsorolását utóbb megállapíthatnák. Mivel a jogszabályok összeegyeztethetőségének megteremtése csak a lehetséges mértékig követelmény a 67. cikk alapján, a közösségi jogszabályok számos előírását — tartalmuknál, illetve természetüknél fogva — a társult viszonyban folyó jogközelítés során szükségképpen figyelmen kívül kell hagyni (ld. erről a tájékoztató 68. és 80. pontját). Részletes tartalmi vizsgálatot igényel továbbá az is, hogy a közösségi jog mely forrásait — és miként — kell számításba venni az Európai Megállapodáson alapuló, illetve a csatlakozást előkészítő jogharmonizációban (ld. erről a tájékoztató 67—73. pontját).

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes